**Lăsaţi poetul să viseze**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lăsaţi poetul să viseze,

Să prindă-n palma lui de nea,

Ca-n vers de dor să cuvânteze,

Scântei culese dintr-o stea.

Să prindă-n palma lui de nea

Pământul, cerul, laolaltă,

Scântei culese dintr-o stea

Pe coala de hârtie saltă.

Pământul, cerul, laolaltă

De veghe stau la ceas târziu,

Pe coala de hârtie saltă

Peniţa-n dansul tainic, viu.

De veghe stau la ceas târziu

Cuvintele cu foc pe gene,

Peniţa-n dansul tainic, viu,

Duios valsează prin catrene.

Cuvintele cu foc pe gene

Prind viaţă-n gândul de poet,

Duios valsează prin catrene

Cuprinse, blând, într-un sonet.

Prind viaţă-n gândul de poet

Noi ritmuri, rime, antiteze,

Cuprinse, blând, într-un sonet.

Lăsaţi poetul să viseze!

25.05.2016